《赠童将军》
宋代·王称

圣德垂文统，开疆仗武臣。熊罴偏兆渭，崧岳再生申。

控节三边静，讴歌万国春。策勋来汗马，剖劵寄雄闉。

何处推名阀，淮阳识异人。起家龙剑旧，锡命虎符新。

略地功名在，专城宠渥臻。朔方推邓禹，南土戴曹彬。

事业谁能拟，贤郎更绝伦。凤毛看鸑鷟，骥种得麒麟。

勇略仍无匹，雄韬动有神。声名传此日，光彩擅常陈。

阃外今无事，边陲早控尘。辘轳閒夜月，睥睨倚秋旻。

国士延毛遂，华筵召郤诜。五羊流美颂，百粤仰深仁。

自笑飘蓬客，难同入幕宾。辕门叨接猛，斗篆未誇秦。

王粲登楼处，相如作赋晨。不因知己恋，谁作浪游身。

伏枥心犹壮，挛鞲气未驯。素书如可试，黄石旧为邻。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。